Ξετυλίγεται ο εφιάλτης μαθητή της Ε' Δημοτικού μέσα στο σχολείο του. Οι νέες αποκαλύψεις φέρνουν σε δύσκολη θέση τους δασκάλους και τον διευθυντή...

Σε δίκη, στο ακροατήριο του Μονομελούς Πλημμελειοδικείου Βόλου, παραπέμπονται δέκα εκπαιδευτικοί Δημοτικού στη Μαγνησία όπου, σύμφωνα με καταγγελία, τον Οκτώβριο του 2016 συνέβη η κακοποίηση δεκάχρονου μαθητή, με φερόμενους ως πρωταγωνιστές πράξεων φρίκης τρεις ανήλικους, δύο αγόρια και ένα κορίτσι, μαθητές του ίδιου σχολείου, μεγαλύτερους κατά μία τάξη. Η δίκη, σύμφωνα με έγκυρες πληροφορίες, προσδιορίστηκε για τις 12 Μαΐου 2017, με τους εκπαιδευτικούς να κατηγορούνται για έκθεση ανήλικου μαθητή σε κίνδυνο κατ’ εξακολούθηση, μετά την άσκηση ποινικών διώξεων, με την ολοκλήρωση της προκαταρκτικής εξέτασης στο κομμάτι εκείνο που αφορά στους δασκάλους.

Ειδικότερα, ο διευθυντής του σχολείου κατηγορείται ότι ενώ ήταν υποχρεωμένος σύμφωνα με τις αποφάσεις του συλλόγου διδασκόντων να κάνει τακτικούς ελέγχους για την τήρηση της τάξης και της ασφάλειας εντός του σχολείου, δεν προέβη σε αυτούς και παρενέβη το καθήκον της επιτήρησης των μαθητών που είχε κατά τους χρόνους των διαλειμμάτων. Οι υπόλοιποι δάσκαλοι, όπως προέκυψε, ενώ ήταν εφημερεύοντες εντός των χώρων του σχολείου, παρέλειπαν να ασκούν το καθήκον της επιτήρησης αν και γνώριζαν ότι από τη στιγμή που δεν πραγματοποιούσαν επαρκώς τις υποχρεώσεις τους υπήρχε σοβαρό ενδεχόμενο για τη διάπραξη έκνομων πράξεων.

Οι εκπαιδευτικοί, όπως φέρεται να έχουν δηλώσει στο πλαίσιο της προκαταρκτικής εξέτασης, δεν είχαν αντιληφθεί το παραμικρό για τις καταγγελλόμενες πράξεις κακοποίησης 10χρονου μαθητή. Ωστόσο, ακόμη και τα μέσα που χρησιμοποιούταν γι’ αυτές, όπως το κατσαβίδι, οι φερόμενοι ως θύτες το αναζητούσαν και το έβρισκαν κάθε φορά στην εργαλειοθήκη, που ήταν τοποθετημένη σε γραφείο των δασκάλων.

Η αποκάλυψη της κακοποίησης, όπως είναι γνωστό, συνέβη στις 26 Οκτωβρίου 2016, οπότε βραδινές ώρες ο πατέρας του 10χρονου απευθύνθηκε στην Υποδιεύθυνση Ασφάλειας Βόλου και έξαλλος κατήγγειλε σεξουαλική κακοποίηση.

Ο γιος του είχε λύσει επιτέλους τη σιωπή, παρά τους εκβιασμούς και τις απειλές που δεχόταν. Για αρκετό διάστημα δεν μιλούσε γιατί ήταν τρομαγμένος. Οι γονείς του είχαν αντιληφθεί ότι κάτι συνέβαινε, αλλά δεν μπορούσαν να διανοηθούν. Μαθητές του σχολείου του παιδιού -σύμφωνα πάντοτε με την καταγγελία- προχωρούσαν σε πράξεις φρίκης σε βάρος του γιου τους, ενώ οι ίδιοι ήταν ήσυχοι ότι ο 10χρονος παρακολουθούσε τα μαθήματά του στο σχολείο, όπου υποτίθεται ότι ήταν ασφαλής.

Πηγή: Εφημερίδα Ταχυδρόμος Βόλου

(Το σχολείο, το οποίο απεικονίζονταν στην προηγούμενη φωτογραφία του δημοσιεύματος, δεν έχει καμία σχέση με το το εν λόγω περιστατικό)

Διαβάστε Επίσης:

